OBH 5118/2001.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin
Előzmény: OBH 3217/1998.
Az eljárás megindulása:
	Az obstruktív alvási apnoe szindrómában szenvedők számára az éjszakai alvásukat kiegyensúlyozottá tevő pozitív nyomást adó lélegeztető berendezés (CPAP) Országos Egészségbiztosítási Pénztár (OEP) által történő támogatása érdekében az érintett betegek, illetve szakorvosok képviselőitől is érkeztek még 1998-ban az Országgyűlési Biztos Hivatalához panaszok. A panasz alapján az Alkotmány 70/D. §-ában rögzített legmagasabb szintű testi és lelki egészséghez való jogsérelmének gyanúja miatt indított vizsgálatról 2000. december 18-án készült jelentést az egészségügyi miniszter úr megkapta.
A vizsgálat eredményeként megállapítást nyert, hogy az indokolatlanul hosszadalmas szakmai viták miatt sérült a panaszosok alkotmányos joga. Tekintettel azonban arra, hogy a gyógyászati segédeszköz társadalombiztosítási támogatással történő kölcsönzési modellje Budapest és Pest megye területén a vizsgálat befejezésekor már megkezdte működését, illetve számolni lehetett annak országos kiterjesztésével, e kérdés utóvizsgálatának szükségességét rögzítette a jelentés, és ajánlásra nem került sor.

Érintett alkotmányos jog:
•	Legmagasabb szintű testi és lelki egészséghez való jog (Alkotmány 70/D. §)

Alkalmazott jogszabály:
•	A társadalombiztosítási támogatással rendelhető gyógyászati segédeszközök rendelésének, forgalmazásának, javításának és kölcsönzésének szakmai követelményeiről szóló 12/2000. (IV.13.) EüM. rendelet, valamint az azt módosító
•	274/2001. (XII.21.) Korm. rendelet

Megállapított tényállás:
	Az utóvizsgálat lefolytatására az egészségügyi miniszter urat kértem fel. Az utóvizsgálat megállapította, hogy az Országos Egészségbiztosítási Pénztár által 2000. május 1-től elindított gyógyászati segédeszközök kölcsönzésének modellkísérlete sikeres volt. A nyugat-európai, többféle konstrukciójú kölcsönzési rendszer közül az egészségbiztosító azt a formát választotta, amelyiknél a forgalmazó veszi meg a termékeket és működteti is a szolgáltatást. A gyógyászati segédeszközök kölcsönzését az LBT Kft. végzi Budapesten és Pest megyében.
	A tapasztalatok azt mutatták, hogy kölcsönzésre, valamint annak országos kiterjesztésére szükség van. 2002. január 1-jén hatályba lépett [a 12/2000. (IV.13.) EüM. rendeletet módosító], a társadalombiztosítási támogatással rendelhető gyógyászati segédeszközök rendelésének szakmai követelményeiről szóló  274/2001. (XII.21.) Korm. rendelet, mely - többek között - a CPAP készülékek kölcsönzésének jogszabályi rendelkezését is tartalmazza.
Az utóvizsgálat eredménnyel zárult.

Budapest, 2002. február 5.

Lenkovics Barnabás